क्या सोचकर ऐसे संवाद गढ़े​​​​​​​ होंगे, जो कभी स्वीकार नहीं किए जा सकते
नवनीत गुर्जर navneet@dbcorp.in एक सीधा सा सवाल है - लंका तो हनुमान जला आए थे, फिर राजतिलक में विभीषण को राम ने कौन-सी लंका सौंपी? जली हुई या मरम्मत कराई हुई? जवाब उतना ही आसान… कि ताप पाकर सोना जलता नहीं, बल्कि और निखर जाताNavneet Gurjar's column - What thinking must have created such dialogues, which can never be accepted
एक सीधा सा सवाल है - लंका तो हनुमान जला आए थे, फिर राजतिलक में विभीषण को राम ने कौन-सी लंका सौंपी? जली हुई या मरम्मत कराई हुई? जवाब उतना ही आसान… कि ताप पाकर सोना जलता नहीं, बल्कि और निखर जाता है। इस वक्त लंका का जिक्र इसलिए कि सारी आग लंका पर ही लगी हुई है। ‘आदिपुरुष’ नाम से एक फिल्म आई है। उसी फिल्मी भाषा में कहा जाए तो उसने हमारी श्रद्धा, आस्था सबकी लंका लगा दी है!
दरअसल, राम जन-जन के आदर्श हैं। किसी भी आदर्श को आप लोगों के सामने हल्के रूप में प्रदर्शित नहीं कर सकते। याद है जब लोग अपने घर से दरी-फट्टे ले-लेकर मैदान में जाते थे और अपना फट्टा बिछाकर रामलीला देखा करते थे। उन रामलीलाओं में कभी राम के आदर्श रूप से छेड़छाड़ नहीं की गई।
लोग हाथ जोड़कर वहां बैठा करते थे। हाथ जोड़कर ही उठते भी थे। फिर नब्बे के दशक में रामानंद सागर एक रामलीला लाए। टीवी पर। ‘रामायण’ था उस महासीरियल का नाम। लोग मेहमानों से कहा करते थे- हमारे घर आना हो तो सुबह नौ बजे से पहले आना या ‘रामायण’ खत्म होने के बाद।
गलियों, मोहल्लों, सड़कों, गांवों, कस्बों और शहरों में नौ बजे जैसे कर्फ्यू लग जाता था। कहीं, कोई नजर तक नहीं आता था। गांवों की हमारी रामलीला को रामानंद सागर ने गजब की भव्यता प्रदान की। जिन्होंने कभी रामायण पढ़ी नहीं, समझी नहीं थी, वे भी राम के चरित्र के प्रशंसक हो गए थे।
‘आदिपुरुष’ के निर्माताओं, निर्देशकों, खासकर संवाद-लेखकों ने भी रामानंद सागर जैसी ही अमरता चाही होगी, लेकिन यह उल्टी पड़ गई। क्या सोचकर और क्या मन में रखकर ऐसे संवाद गढ़े होंगे, जो कम से कम हिंदुस्तान में तो कभी भी, किसी भी सूरत में स्वीकार नहीं किए जा सकते। संवाद भी कैसे-कैसे- ‘कपड़ा तेरे बाप का, तेल तेरे बाप का, लंका लगा देंगे!’ आखिर ये क्या है?
जिस धार्मिक सोच वाली राजनीतिक पार्टी की उंगली पकड़कर चलना सीखा, आज उसी पार्टी या उसके घटक दलों द्वारा उसी उंगली-पकड़ लेखक के पुतले जलाए जा रहे हैं। आपको कोई भी और किसी भी तरह का प्रश्रय प्राप्त क्यों न हो, आप लोगों की भावना, उनकी आस्था का मजाक नहीं उड़ा सकते।
उड़ाओगे तो वही होगा, जो आज हो रहा है। फिर ‘रामायण’ को आप आज के फिल्मी कल्चर के अनुसार ट्रांसलेट करना ही चाहते थे, जो कि आपने किया भी, तो उस पर अडिग रहते! क्यों बार-बार अपने द्वारा फिल्माए दृश्यों को तोड़-मरोड़ रहे हैं? क्यों अपने ही लिखे हुए संवादों को बदल रहे हैं?
कहीं ऐसा तो नहीं कि सस्ती लोकप्रियता हासिल करने और बाजार से मोटा पैसा कूटने के लालच में आपने राम जैसे आदर्श को हल्के रूप में पेश किया और चूंकि अब विवाद बढ़ गया है, जो कि शायद आप पहले से ही चाहते थे, तो बार-बार बदलाव किए जा रहे हैं! ताकि जो एक बार आपकी फिल्म देख चुका है, वो दूसरी बार इसलिए देखने आए कि जो बदलाव करने थे, वे हुए भी हैं या नहीं?
यह सच है कि जो कुछ भी लिखा हुआ था या है, उसे फिर से नए रूप में लिखा जाता रहा है। लिखा जाना भी चाहिए, क्योंकि यहां आखिरी कुछ नहीं होता। जैसे कई बार उत्सुकता जागती है कि कबीर ने आखिरी चादर किसके लिए बुनी होगी? यह विभास भी जागता है कि एक योगी की यात्रा में आखिरी चरण कहां पड़े होंगे?
यह दुविधा भी घेरती है कि एक अवधूत या रागी का अंतिम शबद-कीर्तन आखिर किस तम्बूरे पर हुआ होगा? यह जो उत्सुकता और विभास और दुविधा है, अपने अंतिम छोर, अपनी समाप्ति पर पहुंचकर भी आखिरी कहां हो पाती है? बदलाव होना चाहिए। ट्रांसलेशन भी होना चाहिए, लेकिन तथ्य या कथ्य के मूल भाव या भावना से छेड़छाड़ नहीं होनी चाहिए, जो ‘आदिपुरुष’ के निर्माताओं ने किया है।
बदलाव कुछ अच्छे होते हैं, कुछ बुरे। बदलने को तो अब जुबां भी बदलने लग गई है। आसमां भी रंग बदलता रहता है। शब्द भी चमड़ी बदलते फिरते हैं। मीठे पानी के घड़े भी बोतलों में सजने लगे हैं। ‘आदिपुरुष’ के निर्माताओं के जो संवाद हैं, वे अच्छे बदलाव में नहीं गिने जा सकते।
अच्छे बदलाव ऐसे होने चाहिए, जैसे शर्मीले- से, छोटे-छोटे चम्पा के फूल हों, जैसे जाड़े का दिन हो जिसमें उगने से पहले ही सूरज डूबने को होता है! भूखे, मुस्तैद पंजों की तरह नहीं, जिसमें इच्छाएँं अपने दांत पैने करके दहाड़ मार रही हों!
बहरहाल, इस फिल्म वाले अब लोगों की इच्छा के अनुरूप हर तरह से, हर तरफ बदलाव करने को राजी हो गए हैं। कहीं इस फिल्म के कारण सिनेमाघरों को ताले लगा दिए गए हैं, कहीं इसके लेखक के पुतले फूंके जा रहे हैं और नेपाल जैसे देश में तो बाॅलीवुड की तमाम फिल्में ही प्रतिबंधित कर दी गई हैं। नेपाल वालों का कहना है कि सीताजी का जन्म जिस जनकपुर में हुआ था, वो हमारी नेपाली जमीन पर है। भारत में सीता माता का जन्म दिखाना गलत है!